Nariadenie Slovenskej národnej rady č. 51 zo dňa 25. mája 1945 o rozpustení a zakladaní spolkov
Citované podľa:
Štefan Šutaj, Peter Mosný, Milan Olejník, Prezidentské dekréty Edvarda Beneša v povojnovom Slovensku (Veda, vydavateľstvo SAV Brat 2002)

Slovenská národná rada uzniesla sa na tomto nariadení:
 §1 Na území vrátenom z Maďarska rozpúšťajú sa všetky spolky a aké koľvek združenia zriadené podľa všeobecných predpisov o spolkoch.
 §2 Na ostatnom území Slovenska rozpúšťajú sa všetky spolky a akékoľvek združenia zriadené podľa všeobecných predpisov o spolkoch, vyjmúc tie, ktoré sú uvedené v prílohe tohto nariadenia. V prípade pochybnosti, či sa má spolok rozpustiť, rozhodne o povahe spolku Povereníctvo Slovenskej národnej rady pre veci vnútorné.
 §3 Všetky spolky a akékoľvek združenia, ktoré boli zriadené podľa všeobecných predpisov o spolkoch a neboli týmto nariadením rozpustené, sú povinné upraviť svoje stanovy tak, aby boli prosté akýchkoľvek prvkov, snáh alebo smerov fašistických, protiľudových a protidemokratických, a aby zodpovedali terajším právnym a ľudovodemokratickým pomerom. Takto upravené stanovy treba predložiť najneskôr do 6 mesiacov od nadobudnutia účinnosti tohto nariadenia na schválenie Povereníctvu Slovenskej národnej rady pre veci vnútorné prostredníctvom okresného národného výboru. Spolok, ktorý stanovy v predpísanom termíne nepredloží, považuje sa za rozpustený podľa tohto nariadenia.
 §4 Nové spolky možno zriadiť iba so schválením Povereníctva Slovenskej národnej rady pre veci vnútorné, ktorému prislúcha vo veciach spolkových kompetencia bývalého Ministerstva vnútra, najmä podľa nariadenia č. 1508/1875 B. M., vládneho nariadenia č. 140/1939 SI. z. a § 22 zákerná č. 50/1944 SI. z.
 §5 
 (1) Majetky rozpustených spolkov prechádzajú na štát do Kultúrno-sociálneho fondu, zriadeného vládnym nariadením č. 125/1939 SI. z.
 (2) Štát ručí za pasíva do výšky aktívneho majetku.
 (3) Kultúrno-sociálny fond nie je samostatným právnym subjektom. Spravuje ho Povereníctvo Slovenskej národnej rady pre veci vnútorné, ktoré rozhoduje aj o jeho použití na ciele uvedené v § 2 ods. l vládneho nariadenia č. 125/1939 SI. z. (podpora kultúrnych, telovýchovných, sociálnych a dobročinných cieľov na území Slovenska).
 (4) Pokiaľ do tohto fondu vplynie majetok rozpustených spolkov na území vrátenom z Maďarska, použije sa ho v prvom rade na podporu cieľov uvedených v ods. 3 na tomto území.
 §6
 (1) K likvidácii majetkov rozpustených spolkov ustanoví súd na návrh Povereníctva Slovenskej národnej rady pre veci vnútorné alebo ním určeného orgánu opatrovníka, ktorý sa za kontroly súdu postará predovšetkým o usporiadanie finančných vecí toho-ktorého spolku (aktív a pasív). Čistý zvyšok imania vydá Povereníctvu Slovenskej národnej rady pre veci vnútorné pre Kultúrno-sociálny fond.
 (2) V jednoduchších prípadoch netreba opatrovníka navrhnúť, ale likvidáciu prevedie Povereníctvo Slovenskej národnej rady pre veci vnútorné, prípadne ním určený orgán.
 (3) Povereníctvo Slovenskej národnej rady pre veci vnútorné určí, ktoré hnuteľné alebo nehnuteľné veci majú byť pre Kultúrno-sociálny fond ponechané in nátura a ktoré sa majú v likvidácii speňažiť v prospech fondu.
 §7 Toto nariadenie vykoná Povereníctvo Slovenskej národnej rady pre veci vnútorné.

Šmidke v. r.

Dr. Lettrich v. r.

PRÍLOHA k nariadeniu Slovenskej národnej rady č. 51/1945 Zb. n. SNR 

Ustanovením § 2 nariadenia Slovenskej národnej rady č. 51/1945 Zb. n. SNR nie sú rozpustené slovenské spolky a ich odbočky (miestne skupiny), respektíve včlenené spolky zväzové:
 I. náboženské: katolícke a evanjelické, pravoslávne, gréckokatolícke a židovské,
 II. dobročinné, pohrebné, vzájomne podporné, bytové včítane tých, ktoré udržiavajú internáty,
 III. Matica slovenská, Živena, Slovenská liga, spolky muzeálne, vedecké a umelecké, spevácke a hudobné, divadelných ochotníkov, Združenie vysokoškolsky vzdelaných žien, spolky filatelistické, Slovenský šachový zväz, Klub slovenských turistov a lyžiarov,
 IV. spolky vinohradnícke, včelárske, pre chov ošípaných, pre chov domáceho zvieractva, Zväz pasienkových spoločenstiev, Slovenská ovocinárska spoločnosť, Zväz loveckých ochranných spolkov, Zväz slovenských pestovateľov tabaku, Zväz ľanárov a konopárov,
 V. Zväz spolkov chovateľov poštových holubov,
 VI. spolky hasičské,
 VIL Združenie slovenských legionárov, Združenie slovenských dobrovoľníkov z r. 1918 - 1919, Zväz vyslúžilých vojakov a frontových bojovníkov gen. M. R. Štefánika,
 VIII. športové spolky, pokiaľ neboli nijako zviazané s rozpustenými politickými stranami a organizáciami.

Dokumenty